Huoltovarmuuskeskuksen toimitusjohtaja Tomi Lounema on pyytänyt eroa tehtävistään ja se on hänelle myönnetty.

Työministeri Tuula Haatainen ilmoittaa videolla Huoltovarmuuskeskuksen Tomi Louneman erosta.

– Julkisuudessa on uutisoitu epäkohdista, jotka liittyvät Huoltovarmuuskeskuksen tekemiin suojainkauppoihin, työministeri Tuula Haatainen (sd) avasi puheenvuoronsa ministeriön tiedotustilaisuuden pitkänäperjantaina.

Epäkohdilla tarkoitetaan kymmenen miljoonan euron edestä solmittuja kauppoja, joilla Suomi sai suojavarusteita, jotka eivät täytä sairaalavaatimuksia.

Haatainen on ilmoittanut vaatineensa kiirastorstaina Huoltovarmuuskeskukselta selvityksen asiasta. Huoltovarmuuskeskuksen hallitus toimittaa työ- ja elinkeinoministeriölle laajan selvityksen ensiviikon tiistaihin mennessä.

– Jo nyt voimme kuitenkin sanoa sen itsestäänselvyyden esillä olleiden hankintojen osalta, että normaalia huolellisuusvelvoitetta ei ole noudatettu. On täysin ymmärrettävää, että kun tehdä töitä kovan paineen keskellä kriisin aikana, virheitä voi sattua ja niitä sattuukin. Tällöin oleellista on arvioida, olisiko virheet voitu välttää, Haatainen kommentoi.

Työministerin mukaan tähän mennessä saatujen selvitysten perusteella voi vetää johtopäätöksen, että tapahtuneet virheet olisi kohtuuvaatimuksin pitänyt pystyä välttämään. Taustojen tarkistaminen olisi ollut mahdollista ja se olisi pitänyt tehdä kriisitilanteessakin.

Haataisen mukaan huolimattomasti toteutuneet kaupat ovat nakertaneet Huoltovarmuuskeskuksen uskottavuutta. Hän kommentoi tiedotustilaisuudessa, että uskottavuus on palautettava välittömästi ja kiriisin keskellä ei voi syntyä epäselvyyttä siitä, kykeneekö Huoltovarmuuskeskus toimimaan asianmukaisella tavalla.

– Tämän pohjalta Tomi Lounema on tänään pyytänyt eroa tehtävästään toimitusjohtajan. Ministerinä olen hyväksynyt hänen eropyyntönsä. Ero astuu voimaan välittömästi. Toimitusjohtajan eron johdosta olen tänään nimittänyt väliaikaiseksi Huoltovarmuuskeskuksen toimitusjohtajaksi työ- ja elinkeinoministeriön virkamiehen johtaja Janne Känkäsen.

Känkänen aloittaa tehtävässä 11. huhtikuuta. Iltalehti oli uutisoinut omien tietojensa perusteella Louneman eroamisesta jo ennen Haataisen tiedotustilaisuutta.

Tuotantoa kotimaassa

Työ- ja elinkeinoministeriön ylijohtaja ja Huoltovarmuuskeskuksen hallituksen puheenjohtaja Ilona Lundström kommentoi tiedotustilaisuudessa, että HVK varmistaa, että hankintatoiminta palaa normaaliksi.

– Toimintakyky turvataan ja luottamus Huoltovarmuuskeskuksen toimintaan palautuu, hän kommentoi.

Huoltovarmuuskeskus on aloittanut selvityksen laatimisen. Toimiva johto ryhtyy rajaamaan vahinkoja.

– Mikä saattaa edellyttää kaupan purkua tai vastaavia toimenpiteitä, Lundström kommentoi tiedotustilaisuudessa.

Janne Känkänen kommentoi, että hankinnoissa on nyt tärkeä nostaa osaamista. Hän sanoo, että tilauskantaan on tutustuttu. Olennaista on tietää, mitä tulevia hankintoja on nyt pöydällä.

– Sen pohjalta voidaan arvioida ja varmistaa, että muita epäselviä tapauksia ei ole. Suojavarusteiden tarve on terveyden- ja sosiaalihuollossa erittäin akuutti. Suojavarusteiden saatavuuden varmistaminen edellyttää hallitutsevassa tilanteessa vaihtoehtoisten hankintakanavien tunnistamista ja hyödyntämistä.

Känkänen sanoo, että suojavarusteiden markkinat ovat maailmanlaajuisessa kriisissä, eikä normaaleihin toimitusketjuihin voi luottaa. Nyt HVK selvittää toimijoita, joiden taustat on mahdollisimman hyvin selvitettävissä ja varusteita saisi mahdollisimman nopeasti Suomeen.

– Akuuttista käyttötarpeesta johtunut tilanne on johtanut siihen, että eri toimijat joutuvat turvautumaan hankintakanaviin, joiden riskitaso voi olla huomattavan korkea.

Känkäsen mukaan varteenotettavimpana vaihtoehtona on suomalaisten suuryritysten omat verkostot Kiinassa. HVK on sopinut jo yhteistyöstä. Tuotanto käynnistyy myös kotimaassa. Potentiaalisia yrityksiä on löytynyt ja alustavista tilauksista kahden yhtiön kanssa.

– Ja sopinut hankkivansa seuraavan kolmen kuukauden aikana 350 000 suu-nenä-suojainta päivässä ja yli 60 000 hengityssuojainta päivässä, Känkänen kommentoi.

Haatainen ei aio erota

Tuula Haatainen kiisti tienneensä kohukaupoista. Hän oli tietää asiasta luettuaan torstaina Suomen Kuvalehden paljastusjutun. Huoltovarmuuskeskus on itsenäinen organisaatio, joka vastaa budjettinsa puitteissa kaikista annetuista toimeksiannoista.

– Tässä tilanteessa toimeksiantaja on sosiaali- ja terveysministeriö, kun puhutaan suojainhankinnoista. Huoltovarmuuskeskuksen hallitus on ollut informoituna hankintojen kohteista ja kokonaismääristä hintoineen, mutta ei yksityiskohdista tai kauppatoimista, Ilona Lundström kommentoi tiedotustilaisuudessa.

Oppositio on vaatinut myös Haataisen eroa. Hän ei aio erota. Hän kommentoi tiedotustilaisuudessa, että ministerinä hänellä on velvollisuus huolehtia kaikissa olosuhteissa Huoltovarmuuskeskuksen toiminnasta ja toimintaperiaatteiden noudattamisesta.

– Jatkotoimia katsotaan pyydetyn Huoltovarmuuskeskuksen selvityksen jälkeen.

Iltalehden tietojen mukaan kaupoissa osapuolena ollut liikemies Onni Sarmaste kokee, että toimitettu tavara on ollut sitä mitä pitää. Ilona Lundströmin mukaan suojavarusteet kuitenkin tilattiin nimenomaan ensisijaisesti sairaaloihin käytettäväksi.

Iltalehden toimittaja Antti Halonen seurasi tiedotustilaisuuden. Tekstiseurantaan pääset alta.